نشرت البلوگوز المريكانية مريم مونتاگ، اللي ساكنة بمراكش، تدوينة على حسابها بالفيسبوك قالت فيها أنها تعرضت لاعتداء بساحة جامع الفنا من طرف واحد من باعة الماكولات الخفيفة بالساحة الشهيرة. وقالت مريم ف هاذ التدوينة انها كاتعيش منذ سنوات ف فمراكش اللي كاتبغيها بزاف، و أنها خلال فترة اقامتها ف المدينة مشات بزاف ديال المرات لساحة جامع الفنا بلا مايوقعوها ليها أي مشاكل، إلى أنها تعرضت لتعنيف من طرف مول كاسكروطات، نشرات تصويرتو، اللي قالت أنه اعترض طريقها، وگال ليها هضرة خايبة ، قبل ما يحيد ليها الايفون ديالها و يرميه ف الارض، و يضربها على وجهها بشي ماعون بلاستيكي. مريم مونتاگ ختمات التدوينة ديالها بالقول ان مالين محلات الماكلة بجامع الفنا ولاو عدوانيين بزاف، موصية اصحابها باش يردو البال فاش يمشيو للساحة. هاذ التدوينة دارت البلبلة للسلطات المحلية و المصالح الامنية ديال مراكش، حيث بمجرد مانشراتها مولاتها حتى توصلت باستدعاء من سعيد العلوة، والي أمن مراكش، اللي استقلبها ف البيرو ديالو و واعدها باش ما يتكررش بحال هاذ السلوك، مؤكدا ليها أن السلطات غادي ترد ليها حقها و الاعتبار ديالها، قبل ان يقرن القول بالفعل و يعطي تعليماته لعناصره الامنية اللي اعتقلت المشتبه به و حطاتو ف الحراسة النظرية بناء على تعليمات من النيابة العامة. للإشارة فإن البلوگوز المريكانية مريم مونتاگ عندها 52 عام، وساكنة منذ سنوات في مراكش، حيث ترعى برامج اجتماعية لصالح الفتيات القرويات في المغرب، وهي ابنة لسيدة مولودة في إيران، ومزوجة من مهندس معماري مريكاني، عايشة معاه ف المغرب منذ 2001. 
مريم مونتاگ البلوگوز المريكانية المشهورة: مول كاسكروطات فجامع الفنا تعدا عليا.. والسلطات دارت اللي خاص بيه فيه